
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	14 iunie 2012

	Nr.
	27/167


R A P O R T

asupra proiectului de Lege privind modificarea şi completarea Legii nr. 40/2011 pentru modificarea şi completarea Legii nr.53/2003 – Codul muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 121 din 4 mai 2012, cu dezbaterea pe fond, în procedură obişnuită, a proiectului de Lege privind modificarea şi completarea Legii nr. 40/2011 pentru modificarea şi completarea Legii nr.53/2003 – Codul muncii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1213/17.11.2011)

· avizul nefavorabil al Comisiei pentru drepturile omului, culte şi problemele minorităţilor naţionale (nr. 25/180/10.05.2012)

· punctul de vedere negativ al Guvernului (nr. 2807/08.12.2011).

Proiectul de lege are ca obiect de reglementare modificarea şi completarea Legii nr. 53/2003 – Codul muncii, în sensul modificării prevederilor ce contravin negocierilor purtate de sindicate şi patronate, precum şi a celor ce sunt în defavoarea evidentă a salariatului.

Comisia propune Plenului Camerei Deputaţilor respingerea iniţiativei legislative din următoarele considerente:

· reglementările cuprinse în Legea nr.53/2003 au constituit rezultatul negocierilor dintre partenerii sociali, la acea dată.
· Legea nr.53/2003 – Codul muncii va face obiectul unei iniţiative de modificare aflată deja în lucru în cadrul Ministerului Muncii Familiei şi Protecţiei Sociale.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 13 iunie 2012 au participat, în calitate de invitaţi, în conformitate cu prevederile art.55 din Regulamentul Camerei Deputaţilor, republicat:

- d-na Georgeta Bratu - Secretar de Stat, Ministerul Muncii, Familiei şi Protecţiei Sociale 

- d-l Eduard Corjescu director în cadrul Ministerului Muncii, Familiei şi Protecţiei Sociale.

La lucrările comisiei au fost prezenţi 13 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 28 noiembrie 2011, în condiţiile articolului 75 alineatul (2) teza a III –a din Constituţia României.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

VICEPREŞEDINTE,



SECRETAR,


IOAN CINDREA




ADRIAN SOLOMON
Şef serviciu Elena MESAROŞ




Întocmit,

Consilier parlamentar Sorina SZABO

